**PRAVILA O PROVEDBI**

**INTERNOG NAGRADNOG NATJEČAJA**

**ORGANIZATOR NATJEČAJA**

Organizator natječajaje Akademija likovnih umjetnosti Sveučilišta u Zagrebu, Zagreb, Ilica 85 (dalje u tekstu: ALU) temeljem Odluke Vijeća Hrvatskog olimpijskog odbora (dalje u tekstu: HOO) o utemeljenju Nagrade Milan Neralić, slijedom čega ALU raspisuje interni nagradni natječaj za izradu idejnog i likovnog kiparskog rješenja nagrade Milan Neralić, a koja se dodjeljuje za izniman doprinos razvoju sporta na lokalnoj razini.

**TEMA NATJEČAJA I PROPISANI ELEMENTI**

- Natječaj se raspisuje za izradu kiparskog idejnog i likovnog rješenja nagrade posvećene prvom hrvatskom osvajaču olimpijske medalje Milanu Neraliću prema odluci naručitelja - Hrvatskog olimpijskog odbora, Ured za programe lokalnog športa.

- „Nagradu Milan Neralić“ HOO-a predstavlja skulptura koja ima simboličku poveznicu s nazivom nagrade, odnosno skulptura na temu lika i djela Milana Neralića, a uz to je poželjno da odražava duh olimpizma i sportskog rada.

- Radove treba dostaviti u mjerilu 1:1, sa tekstualnim obrazloženjem koncepcije idejnog i likovnog rješenja, te definiranja završnog materijala izvedbe.

- U Idejnom i likovnom rješenju treba predvidjeti mogućnost upisivanja imena dobitnika te godinu dodjele nagrade.

- Idejna likovna rješenja prezentiraju se u trajnom materijalu (gips, terakota, karton, polimeri, 3D isprint, kaširani papir, plexi i svi drugi stabilni materijali). Radovi izvedeni u glini, plastelinu i sličnim materijalima neće biti uzeti u razmatranje Povjerenstva za ocjenjivanje. Radove nije potrebno prezentirati u završnom materijalu.

- Zadani format rješenja je do 35 cm visine te treba biti prilagođeno mogućnosti dodjele u javnim prostorima i jednostavne manipulacije (dodjeljivanja, držanja i prezentacije) pri svečanim dodjelama.

- Svi žirirani radovi na natječaju biti će prezentirani u galeriji „Galurija“ na ALU Zagreb, s mogućnošću dogovora s HOO-om za prezentaciju radova i u drugim prostorima. Izložba će biti popraćena i prigodnim katalogom svih radova koji ispunjavaju gore navedene uvjete.

**VRIJEME PROVOĐENJA NATJEČAJA:**

- Rok za dostavu prijedloga je 05.05.2019., a prijedlozi se dostavljaju u kabinetu kiparskog odsjeka.

- Radovi prispjeli nakon zadanog roka neće se uzeti u razmatranje Povjerenstva za ocjenjivanje.

- Natječaj se objavljuje na službenoj web stranici ALU, oglasnim pločama ALU, a obavezuju se i svi profesori i mentori danom objavljivanja natječaja upoznati studente s propozicijama natječaja te aktivno sudjelovati u realizaciji radova studenata sukladno natječaju.

**SUDIONICI NATJEČAJA:**

- Natječaj je interni, za studente svih odsjeka ALU

**POVJERENSTVO ZA OCJENJIVANJE:**

- izv.prof. Korkut Alem

- izv.prof. Neven Bilić

- red.prof. Damir Mataušić

- izv.prof. Alen Novoselec

- Siniša Krajač (HOO)

- Povjerenstvo za ocjenjivanje obavezuje se donijeti odluku i objaviti rezultate natječaja najkasnije 7 dana nakon zadanog roka za predaju radova po natječaju. Odluka Povjerenstva za ocjenjivanje i rezultati natječaja objavljuju se na službenoj web stranici ALU.

- Odluka Povjerenstva za ocjenjivanje je konačna i izvršna, te žalba na odluku nije moguća

**POSEBNE NAPOMENE**

Nositelj projekta i natječaja je ALU te će sklopiti posebne ugovore s nagrađenim studentima – dobitnicama prve, druge i treće nadgrade. Tim ugovorima će se definirati primitak nagrade i dinamiku isplate.

HOO zadržava pravo krajnjeg odabira djela (među prva tri nagrađena Odlukom Povjerenstva za ocjenjivanje) skulpturu koje će predstavljati „Nagradu Milan Narelić“.

Sa studentom čiji rad će biti izabran kao skulptura koja će predstavljati „Nagradu Milan Narelić“ ALU će sklopiti ugovor o autorskoj naknadi za svaku godinu izvođenja i dodjele nagrade Milan Neralić za izniman doprinos razvoju sporta na lokalnoj razini tijekom svih godina u kojima ta sportska nagrada bude dodjeljivana.

ALU preuzima obvezu izvedbe kiparskog rješenja nagrade Milan Neralić za izniman doprinos razvoju sporta na lokalnoj razini, a HOO se obvezuje snositi troškove izvedbe prema procijenjenoj vrijednosti djela, po odabiru idejnog i likovnog rješenja, ovisno o složenosti i predloženom materijalu izvedbe.

ALU se obvezuje svake godine prilikom izvedbe djela s autorom regulirati pitanje autorske naknade za svaku godinu izvedbe i to ukoliko se radi o ponovljenom radu.

Prijavljena idejna i likovna rješenja ne smiju biti vlasništvo drugih pravnih niti fizičkih osoba, niti mogu biti opterećena autorskim i srodnim pravima trećih osoba. Podnositelj djela-autor snosi svu odgovornost u slučaju da se pojavi treća osoba koja tvrdi da ima prava na podnesenom djelu.

HOO ovim natječajem stječe isključiva prava korištenja rada koji će biti odabran kao skulptura koja će predstavljati „Nagradu Milan Narelić“. Sva moralna autorska prava (isticanje imena autora prigodom dodjele u javnim glasilima i dr.) ostaju vlasništvo studenta i nakon završetka ili prestanka studija na ALU.

**NAGRADE:**

Utvrđuje se ukupna fond nagrada od bruto 12.000,00 kn (6.000,00 kn prva nagrada, 4.000,00 kn druga i 2.000,00 kn treća.).

**PRIHVAĆANJE PRAVILA:**

Svojim sudjelovanjem u natječaju, podnositelji djela i organizator~~i~~ pristaju na pravila natječaja, te prihvaćaju odluku Povjerenstva za ocjenjivanje.

Sudjelujući u Natječaju, podnositelj prijave prihvaća i odobrava da se podaci koje pruži, pohrane i koriste isključivo u svrhu provedbe ovog natječaja.

Podnositelj ujedno pristaje da se, u slučaju osvajanja nagrade, objavi njegovo/njezino ime i prezime kao dobitnika/ce nagrade.